Raport final al consilierului-auditor în cazul nr. 71480 – Telenor

(2020/C 292/05)

Prezentul raport final al consilierului-auditor în cazul nr. 71480 – Telenor – este prezentat în temeiul articolului 16 din Decizia nr. 442/12/COL a Autorității AELS de Supraveghere din 29 noiembrie 2012 privind funcția și mandatul consilierului‐auditor în anumite proceduri în domeniul concurenței (denumită în continuare „mandat”).

Procedura și proiectul de decizie care urmează să fie prezentate Comitetului consultativ în acest caz necesită următoarele observații.

1. Introducere

Autoritatea AELS de Supraveghere (denumită în continuare „ESA”) a dispus de informații care indicau că Telenor Norge AS (1) ar fi recurs la practici care constituie abuz de poziție dominantă în sensul articolului 54 din Acordul privind SEE și/sau ar fi încheiat acorduri sau ar fi fost parte la practici concertate care contravin articolului 53 din respectivul acord.

În perioada 3-12 decembrie 2012, Departamentul pentru concurență și ajutor de stat (denumit în continuare „CSA”) al ESA a efectuat inspecții la sediile Telenor Norge AS și ale societății sale mamă, și anume Telenor ASA (denumite împreună „Telenor”). Inspecția datelor obținute de la Telenor a continuat la sediul ESA din Bruxelles, în perioada 12-14 martie 2013, în prezența reprezentanților Telenor.

Ulterior, ESA și Telenor au organizat mai multe reuniuni, inclusiv reuniuni cu privire la situația actuală și au făcut schimb de corespondență. ESA a emis solicitări de informații către Telenor și către alți operatori de pe piețele de telefonie mobilă din Norvegia.

În cursul anchetei sale, ESA a efectuat o amplă investigare privind comportamentul Telenor pe trei piețe norvegiene: 1. piața cu ridicata a serviciilor de acces și de inițiere în rețelele mobile; 2. piața serviciilor mobile în bandă largă pentru clienții casnici; și 3. piața serviciilor de comunicații mobile pentru clienții comerciali.

La 26 martie 2014, ESA a inițiat o procedură împotriva Telenor (documentul nr. 697590; Decizia nr. 135/14/COL), în temeiul articolului 2 alineatul (1) din capitolul III al Protocolului 4 la Acordul privind Autoritatea de Supraveghere și Curtea de Justiție, în vederea adoptării unei decizii în temeiul capitolului II secțiunea III din Protocolul 4 la Acordul privind Autoritatea de Supraveghere și Curtea de Justiție.

2. Procedura scrisă

La 1 februarie 2016, ESA a adoptat o comunicare privind obiecțiunile (denumită în continuare „CO”) adresată Telenor (documentul nr. 784362; Decizia nr. 028/16/COL). Comunicarea privind obiecțiunile a prezentat opinia preliminară a ESA potrivit căreia Telenor a încălcat articolul 54 din Acordul privind SEE, aplicând: 1. o practică de „margin squeeze” (micșorare a marjelor) între prețurile cu ridicata pentru serviciile de acces și de inițiere și prețurile cu amănuntul percepute de Telenor pentru serviciile mobile în bandă largă oferite clienților casnici din Norvegia din ianuarie 2008 până la sfârșitul anului 2012 („practică abuzivă de «margin squeeze»”); și 2. clauze de dependență de furnizor în contractele de vânzare cu amănuntul ale Telenor încheiate cu clienți comerciali și guvernamentali din Norvegia din ianuarie 2008 până la data adoptării CO (denumită în continuare „practica abuzivă privind clauzele de dependență față de furnizor”).

Telenor a fost invitată să răspundă la CO până la 11 aprilie 2016. La cererea Telenor (documentul nr. 796438), ESA a prelungit termenul limită până la 25 aprilie 2016 (documentul nr. 796492). La 25 aprilie 2016, Telenor a răspuns la CO (documentele nr. 802028 și 802055).

3. Prima audiere

În răspunsul la comunicarea privind obiecțiunile, Telenor a solicitat o audiere, astfel cum se prevede la articolul 6 alineatul (1) din mandat. Înainte de audiere, prin scrisoarea din 31 august 2016, ESA a trimis Telenor o listă cu întrebările survenite în urma răspunsului Telenor la CO (documentul nr. 815872). Audierea a avut loc în 3 și 4 octombrie 2016 la Bruxelles.

(a) Participanți

La audiere au fost prezenți reprezentanți ai Telenor și Telia. Societății Telia i s-a permis să fie audiată în calitate de parte terță interesată (documentul nr. 807635). În numele ESA, la audiere au participat reprezentanți ai CSA, ai Departamentului juridic și executiv și (în prima zi a audierii), membrul Colegiului responsabil. În plus, la audiere au participat reprezentanți ai Autorității norvegiene pentru concurență (Konkurransetilsynet) și ai Autorității norvegiene pentru comunicații (Nasjonal Kommnikasjonsmyndighet, denumită în continuare „Nkom”).

(b) Aspecte procedurale

După examinarea tuturor aspectelor procedurale, în special a celor enumerate la articolul 14 alineatul (1) literele (a)-(d) din mandat, și anume:

— divulgarea documentelor și accesul la dosar;

— termenele de răspuns la CO;

— respectarea dreptului de a fi audiat; și

— desfășurarea corespunzătoare a audierii,

am confirmat în Raportul intermediar din 21 noiembrie 2019 (documentul nr. 922733) că s-a respectat exercitarea efectivă a drepturilor procedurale ale părților. Această opinie a fost susținută și de faptul că nici Telenor, nici Telia nu a solicitat consilierului-auditor să revizuiască deciziile luate de ESA cu privire la orice chestiune procedurală nici înaintea audierii, nici în cursul audierii.

(c) Desfășurarea audierii

Pentru a evita riscul unor constrângeri temporale inutile, audierea a fost organizată pe parcursul a două zile, conform solicitării Telenor. Audierea a fost efectuată în întregime în limba engleză și a fost înregistrată, astfel cum se prevede în capitolul III articolul 14 alineatul (8) din Protocolul 4 la Acordul privind Autoritatea de Supraveghere și Curtea de Justiție. Unele părți ale audierii s-au desfășurat în cadrul unor sesiuni închise, astfel cum se prevede la articolul 13 din mandat.

Prima zi a fost dedicată discuției privind practica abuzivă de „margin squeeze”. După o scurtă introducere a consilierului-auditor, CSA a descris punctele sale de vedere în legătură cu acuzațiile, astfel cum sunt prezentate în CO. Reprezentanții Telenor și-au prezentat opiniile privitor la practica abuzivă de „margin squeeze”. Ulterior, reprezentanții legali ai Telenor au făcut o prezentare cu privire la principalele aspecte juridice și, în special, la evaluarea poziției dominante, la absența caracterului indispensabil (necesitatea de a utiliza rețeaua Telenor) și la alegerea nivelului de agregare pentru testul privind practica de „margin squeeze”. În plus, reprezentanții Telenor au susținut o prezentare cu privire la principalele aspecte economice ale cazului, printre care se numără, în special, prezumpția privind practica abuzivă de „margin squeeze” și constatările din CO privind definirea pieței și cotele de piață. Fiecare prezentare a fost urmată de o serie de întrebări adresate de diferiți ofițeri ai CSA la care reprezentanții Telenor au oferit răspunsurile corespunzătoare. Ulterior, reprezentanții Telia au avut posibilitatea de a-și prezenta punctele de vedere cu privire la acest caz. Observațiile lor orale s-au axat pe aspecte de fapt, și nu de drept, legate, în special, de definițiile pieței pentru piața cu ridicata și cu amănuntul, de constrângerile referitoare la capacitate și de constatările privind poziția dominantă a Telenor.

A doua zi a fost dedicată discuțiilor legate de practica abuzivă privind clauzele de dependență față de furnizor. CSA a oferit din nou o imagine de ansamblu a prezumpțiilor prezentate în CO, inclusiv a motivelor de la baza concluziei preliminare a ESA potrivit căreia acordurile privind clauzele de dependență față de furnizor ar fi abuzive, precum și a raționamentului CSA privind definirea pieței și poziția dominantă. Ca și în prima zi a audierii, Telenor a făcut o prezentare separată cu privire la fiecare dintre fapte, la aspectele juridice și la efectele economice ale acordurilor privind clauzele de dependență față de furnizor. Reprezentanții comerciali ai Telenor au făcut o prezentare detaliată cu privire la evoluția segmentului clienților comerciali și la dezvoltarea practicilor în materie de clauze de dependență față de furnizor, precum și cu privire la raționamentul comercial din spatele acestora. În prezentarea referitoare la aspectele juridice, reprezentanții Telenor au explicat punctul lor de vedere conform căruia constatările din CO au fost caracterizate de o neînțelegere a funcționării piețelor și a practicilor în materie de clauze de dependență față de furnizor, inclusiv motivul pentru care, în opinia Telenor, ESA nu a recunoscut că acordurile privind clauzele de dependență față de furnizor sunt favorabile concurenței. În această privință, reprezentanții Telenor au explicat că, în opinia lor, ESA nu a demonstrat că acordurile privind clauzele de dependență față de furnizor ar putea avea efecte anticoncurențiale. În plus, reprezentanții comerciali ai Telenor au oferit o prezentare în cadrul unei sesiuni închise cu privire la diferitele acorduri contractuale pe care le deținea Telenor pentru clienții comerciali. În urma sesiunii închise, Telia și-a detaliat opiniile cu privire la practica abuzivă privind clauzele de dependență față de furnizor. Prezentarea acesteia s-a axat pe aspecte privind definirea pieței și poziția dominantă a Telenor pe piața comerțului cu amănuntul.

Am confirmat în Raportul meu intermediar din 21 noiembrie 2019 (documentul nr. 922733) că audierea a oferit societăților Telenor și Telia ocazii suficiente pentru a-și dezvolta punctele de vedere cu privire la constatările preliminare ale ESA, în conformitate cu articolul 10 alineatul (4) din mandat.

4. Procedura ulterioară

În urma audierii, Autoritatea AELS de Supraveghere a trimis solicitările suplimentare de informații la 13 februarie 2017 către Telia (documentele nr. 840673 și 1076450) și, la 18 mai 2017 către TDC SA (denumită în continuare „TDC”) (2) (documentul nr. 857212). Telia și TDC au răspuns la 14 martie 2017 (documentele nr. 847236, 847237, 1076156, 1076158, 847239, 847240, 847241, 847242, 847808, 847809, 847810, 847811, 847812, 847813, 847814, 847815, 847817, 847818, 847819, 847820, 847821, 847822, 847823, 847824 și 847825) și respectiv 15 iunie 2017 (documentele nr. 880377, 1076043, 1076044, 1076045, 1076046, 1076047, 1076049, 1076050, 1076051, 1076052, 1076053, 1076054 și 1076055). La 12 octombrie 2017, ESA a organizat o reuniune cu Telenor. În cadrul reuniunii respective, ESA și-a anunțat intenția de a adopta o comunicare suplimentară privind obiecțiunile, pe baza informațiilor suplimentare primite după audiere.

5. Comunicarea suplimentară privind obiecțiunile

La 24 iunie 2019, ESA a adoptat o comunicare suplimentară privind obiecțiunile (denumită în continuare „CSO”) adresată Telenor (documentul nr. 1075321; Decizia nr. 047/19/COL). În CSO, ESA a explicat că a decis, din motive de stabilire a priorităților, să întrerupă ancheta referitoare la practica abuzivă privind clauzele de dependență față de furnizor. Comunicarea suplimentară privind obiecțiunile a completat comunicarea inițială privind obiecțiunile și a trebuit coroborată cu aceasta din urmă.

Termenul Telenor de răspuns la COS era până la 13 august 2019. La cererea Telenor, ESA a prelungit termenul până la 20 august 2019 (documentul nr. 1078100). Telenor nu a fost de acord cu durata prelungirii acordate și, prin scrisoarea din 8 iulie 2019 (documentul nr. 1079670), a solicitat consilierului-auditor să examineze cererea formulată de Telenor, conform căreia prelungirea ar trebui să fie acordată până la 16 septembrie 2019. Prin scrisoarea din 22 iulie 2019 (documentul nr. 1079572), consilierul-auditor a decis să prelungească termenul până la 2 septembrie 2019, pentru a reflecta faptul că Telenor nu a primit acces la anumite documente principale păstrate într-o cameră de date decât la treisprezece zile după ce Telenor a primit DVD-ul de acces la fișiere. Telenor a răspuns la CSO pe data de 2 septembrie 2019 (documentul nr. 1085650).

6. A doua audiere

În răspunsul la comunicarea privind obiecțiunile, Telenor a solicitat o audiere, astfel cum se prevede la articolul 6 alineatul (1) din mandat. Audierea a avut loc la 10 octombrie 2019, la Bruxelles.

(a) Participanți

La audiere au fost prezenți reprezentanți ai Telenor. În numele ESA, la audiere au participat reprezentanți ai CSA și ai Departamentului juridic și executiv. În plus, la audiere au participat reprezentanți ai Autorității norvegiene pentru concurență (Konkurransetilsynet) și ai Nkom. Telia nu a solicitat să participe la audiere.

(b) Aspecte procedurale

După examinarea tuturor aspectelor procedurale, în special a celor enumerate la articolul 14 alineatul (1) literele (a)-(d) din mandat, și anume:

— divulgarea documentelor și accesul la dosar;

— termenele de răspuns la CO;

— respectarea dreptului de a fi audiat; și

— desfășurarea corespunzătoare a audierii,

am confirmat în Raportul intermediar din 21 noiembrie 2019 (documentul nr. 922733) că s-a respectat exercitarea efectivă a drepturilor procedurale ale părților. Acest punct de vedere a fost susținut în continuare de faptul că Telenor nu mi-a solicitat să revizuiesc deciziile luate de ESA cu privire la nicio chestiune procedurală nici înainte, nici în cursul celei de a doua audieri, cu excepția cererii de prelungire a termenului de răspuns la CSO, care a fost soluționată în mod corespunzător de consilierul-auditor (astfel cum s-a explicat mai sus, în secțiunea 5, paragraful al doilea).

(c) Desfășurarea audierii

Audierea a durat o zi. Audierea s-a derulat în întregime în limba engleză și a fost înregistrată, astfel cum se prevede în capitolul III articolul 14 alineatul (8) din Protocolul 4 la Acordul privind Autoritatea de Supraveghere și Curtea de Justiție. Toate părțile audierii s-au derulat în ședință deschisă.

Întreaga zi a fost dedicată practicii abuzive de „margin squeeze”, care face obiectul comunicării suplimentare privind obiecțiunile. După declarația de deschidere a consilierului-auditor, CSA a subliniat punctele proprii de vedere în legătură cu prezumpțiile, astfel cum figurează în comunicarea suplimentară privind obiecțiunile. Restul timpului dedicat luărilor de cuvânt a fost alocat aproape în întregime Telenor. În primul rând, un reprezentant al Telenor a oferit o serie de observații generale de deschidere și a prezentat punctul de vedere al Telenor cu privire la presupusul abuz. Ulterior, reprezentanții legali ai Telenor au făcut o prezentare privind aspectele procedurale ale cazului, care a abordat dreptul Telenor de a fi audiat, sarcina probei și anumite aspecte metodologice. În ceea ce privește dreptul societății Telenor de a fi audiată, Telenor a susținut că CSO nu a furnizat un context sau o analiză și că, astfel, Telenor nu a primit informații suficiente pentru a furniza un răspuns adecvat.

Ulterior, Telenor a făcut o prezentare cu privire la concurența reală sau potențială pe piața relevantă din aval și apoi o altă prezentare privind definiția pieței din aval, aceasta din urmă explicând dezvoltarea pieței serviciilor de comunicații mobile în bandă largă pentru clienții casnici în Norvegia și acoperind unele argumente juridice. După pauza de prânz, reprezentanții legali ai Telenor au prezentat o analiză a practicii de „margin squeeze” care s-a axat în special pe nivelul de agregare și pe evaluarea efectelor. Ulterior, consultanții economici ai Telenor au susținut o prezentare a aspectelor economice, care a acoperit, printre altele, definirea pieței, nivelul de agregare, efectele, utilizarea marjelor Telia, precum și aspecte metodologice și de modelare.

În cursul audierii, CSA a ridicat câteva întrebări care au fost toate adresate Telenor și la care Telenor a oferit răspunsuri. La sfârșitul audierii, reprezentantul Telenor a încheiat cu unele observații finale și a solicitat să se acorde societății Telenor posibilitatea de a analiza dacă dorește să dezvolte în scris răspunsuri la întrebările adresate în cursul audierii. Am acceptat această solicitare și am solicitat Telenor să indice, până la 16 octombrie 2019, dacă a analizat necesitatea formulării de răspunsuri scrise cu privire la oricare dintre întrebări. La 16 octombrie 2019, Telenor m-a informat că ar considera necesar să dezvolte în scris răspunsurile la unele întrebări și că va trimite aceste răspunsuri până la 25 octombrie 2019. Am fost de acord cu acest termen. La 25 octombrie 2019, Telenor a transmis răspunsuri scrise (documentul nr. 1093684) la două întrebări adresate în cadrul audierii referitoare la: (1) datele din planurile de telefonie mobilă ca substitut pentru serviciile independente rezidențiale de comunicații mobile în bandă largă pentru clienți și (2) furnizorii de servicii ca potențiali furnizori cu ridicata.

În Raportul intermediar din 21 noiembrie 2019 (documentul nr. 922733), am prezentat evaluarea mea cu privire la faptul că audierea a oferit Telenor oportunități suficiente pentru a-și expune punctele de vedere cu privire la constatările preliminare ale ESA, în temeiul articolului 10 alineatul (4) din mandat.

În ceea ce privește observația formulată de Telenor, potrivit căreia CSO nu a furnizat context sau analiză și că, prin urmare, Telenor nu a primit informații suficiente pentru a oferi un răspuns adecvat, consider că analiza și contextul furnizate în CSO sunt suficiente pentru ca Telenor să poată răspunde în mod adecvat. De exemplu, atunci când a făcut referire la documente ca dovezi suplimentare în sprijinul concluziilor sale preliminare, ESA a făcut această trimitere într-un context specific, cu privire la un subiect concret, și a identificat părțile relevante din aceste documente în sprijinul concluziilor sale.

7. Procedura ulterioară

La 7 noiembrie 2019, ESA a trimis o solicitare de informații către Telenor privind exercițiile/studiile de cercetare interne și externe de piață întreprinse de Telenor în perioada 1 ianuarie 2007-30 septembrie 2013 în ceea ce privește serviciile de date mobile în Norvegia (documentul nr. 1095066). Telenor a răspuns la această solicitare de informații la 15 noiembrie 2019 (documentul nr. 1097450) și a prezentat observații cu privire la studiile de piață în cauză la 10 decembrie 2019 (documentul nr. 1103119).

La 13 decembrie 2019 a avut loc o scurtă convorbire telefonică cu Telenor cu privire la stadiul cazului.

La 13 ianuarie 2020, ESA a trimis o solicitare de informații (documentul nr. 1097871) către Nkom, solicitând documente și rapoarte de studii realizate de Nkom și/sau alte părți interesate în perioada 2008-2012, precum și informații/prezentări primite de la părțile interesate cu privire la posibilitatea de substituire a serviciilor mobile în bandă largă cu alte servicii în perioada 2008-2012. Nkom a răspuns acestei solicitări de informații la 20 ianuarie 2020 (documentul nr. 1109079).

În timpul unei reuniuni de evaluare a stadiului cazului care a avut loc prin videoconferință la 12 februarie 2020, Telenor a fost informat despre intenția ESA de a trimite o scrisoare de expunere a faptelor.

La 27 februarie 2020, ESA a trimis o scrisoare de expunere a faptelor către Telenor (documentul nr. 1110474), pentru a-i oferi posibilitatea de a formula observații cu privire la: 1. dovezile preexistente care nu au fost invocate în mod expres în comunicarea privind obiecțiunile și în comunicarea suplimentară privind obiecțiunile, dar pe care, în urma unei analize aprofundate a dosarului, ESA le-ar fi putut considera relevante pentru susținerea concluziilor preliminare la care s-a ajuns în CO și în CSO; 2. dovezile suplimentare aduse în atenția ESA după adoptarea comunicării suplimentare privind obiecțiunile; și 3. calculele de sensibilitate efectuate pentru verificarea solidității în ceea ce privește marjele clienților cu ridicata ale Telia și Telenor.

Împreună cu scrisoarea de expunere a faptelor, ESA a acordat Telenor acces la toate documentele incluse în dosar după emiterea comunicării suplimentare privind obiecțiunile. Întrucât în scrisoarea de expunere a faptelor ESA s-a bazat, de asemenea, pe o cantitate limitată de informații care erau confidențiale în raport cu Telenor, consultanților externi ai Telenor li s-a oferit posibilitatea de a avea acces la aceste informații confidențiale prin intermediul unei proceduri de tip cameră de date. Cu toate acestea, Telenor nu a ales să recurgă la această posibilitate.

La 23 martie 2020, Telenor a răspuns la scrisoarea de expunere a faptelor (documentele nr. 1123012, 1133599, 1135608, 1133600 și 1133601).

La 30 aprilie 2020, Autoritatea AELS de Supraveghere a trimis o cerere de informații societății Telenor, solicitând date referitoare la cifra de afaceri (documentele nr. 1130626 și 1126651), la care Telenor a răspuns la 15 mai 2020 (documentele nr. 1133295, 1133296, 1133371 și 1133372).

Prin emailul din 18 mai 2020 (documentul nr. 1133872), ESA a trimis o întrebare Telenor cu privire la documentele justificative referitoare la opțiunea de tarifare diferențiată a datelor, la care s-a făcut referire în răspunsul Telenor la comunicarea privind obiecțiunile. Telenor a răspuns la respectiva întrebare printr-un email transmis la 25 mai 2020 (documentul nr. 1134573).

8. Proiectul de decizie

Sfera încălcărilor identificate în proiectul de decizie transmis Comitetului consultativ este mai restrânsă decât în CO inițială.

Astfel cum s-a explicat mai sus (în secțiunea 2), CO prezintă opinia preliminară a ESA potrivit căreia Telenor a încălcat articolul 54 din Acordul privind SEE, aplicând: 1. o practică de „margin squeeze” între prețurile cu ridicata pentru serviciile de acces și de inițiere și prețurile cu amănuntul percepute de Telenor pentru serviciile mobile în bandă largă clienților casnici din Norvegia din ianuarie 2008 până la sfârșitul anului 2012; și 2. clauze de dependență de furnizor în contractele de vânzare cu amănuntul ale Telenor încheiate cu clienți comerciali și guvernamentali din Norvegia din ianuarie 2008 până la data adoptării CO.

În comunicarea suplimentară privind obiecțiunile (a se vedea mai sus secțiunea 5 primul paragraf), ESA a decis, din motive de stabilire a priorităților, să întrerupă ancheta cu privire la al doilea presupus abuz prevăzut în CO, și anume clauzele de dependență de furnizor în legătură cu sancțiunile de reziliere anticipată pe piața cu amănuntul pentru furnizarea de servicii de comunicații mobile clienților comerciali din Norvegia. În consecință, comunicarea suplimentară privind obiecțiunile s-a referit numai la presupusa practică abuzivă de „margin squeeze”, care a fost deja stabilită în comunicarea privind obiecțiunile. Proiectul de decizie se referă la această practică abuzivă de „margin squeeze”.

În proiectul de decizie, ESA constată că Telenor a comis un abuz de poziție dominantă în sensul articolului 54 din Acordul privind SEE prin impunerea unei practici de „margin squeeze” între piața cu ridicata a serviciilor de acces și de inițiere pe rețelele publice de telefonie mobilă și piața cu amănuntul a serviciilor mobile de comunicații în bandă largă independente pentru clienții casnici din Norvegia, de la 1 ianuarie 2008 până la 31 decembrie 2012 inclusiv (denumită în continuare „perioada examinată”).

În proiectul de decizie, ESA identifică piața cu ridicata a serviciilor de acces și de inițiere în rețelele publice de telefonie mobilă din Norvegia ca piață în amonte relevantă și piața cu amănuntul pentru furnizarea de servicii mobile de bandă largă independente către clienți casnici în Norvegia, ca piață în aval relevantă.

În proiectul de decizie, ESA concluzionează că Telenor a deținut o poziție dominantă pe piața cu ridicata a serviciilor de acces și de inițiere în rețelele publice de telefonie mobilă din Norvegia în cursul perioadei examinate și că, în același timp, Telenor a avut un grad ridicat de putere de piață pe piața cu amănuntul pentru furnizarea de servicii independente mobile în bandă largă către clienții casnici din Norvegia.

În plus, în proiectul de decizie, ESA mai constată că, în perioada examinată, diferența dintre prețul perceput în amonte de Telenor concurenților pentru furnizarea serviciilor cu ridicata de acces și de inițiere în rețeaua sa de telefonie mobilă publică pe de o parte și, pe de altă parte, prețul perceput de Telenor propriilor clienți din aval pentru serviciile mobile de bandă largă independente din Norvegia nu permitea unui concurent de la același nivel sau la fel de eficient care se baza pe respectivele servicii cu ridicata să concureze cu Telenor pe piața din aval fără a suporta o pierdere.

În consecință, ESA consideră că Telenor a aplicat o practică de „margin squeeze” în cazul următorilor clienți ai serviciilor cu ridicata de acces și de inițiere din rețeaua sa publică de telefonie mobilă: 1. Network Norway de la 1 august 2008 până la 31 august 2010 inclusiv; 2. Ventelo de la 1 ianuarie 2008 inclusiv până la 30 noiembrie 2010, inclusiv; și 3. furnizorii de servicii („revânzătorii”) de la 1 ianuarie 2008 până la 31 decembrie 2012 inclusiv.

Referitor la aceste trei încălcări, proiectul de decizie este mai restrâns decât comunicarea inițială privind obiecțiile. În CO, ESA a constatat o practică de „margin squeeze” în ceea ce privește Network Norway pentru o perioadă de trei ani, din ianuarie 2008 până la sfârșitul anului 2010, care este în prezent limitată în proiectul de decizie de la 1 august 2008 inclusiv până la 31 august 2010 inclusiv. Referitor la Ventelo, CO s-a referit la o perioadă de cinci ani, din ianuarie 2008 până la sfârșitul anului 2012, în timp ce proiectul de decizie acoperă acum perioada dintre 1 ianuarie 2008 și 30 noiembrie 2010, inclusiv. În plus, proiectul de decizie nu mai abordează practica de „margin squeeze” aplicată clientului cu ridicata al Telenor, și anume TDC, astfel cum se prevedea inițial în CO. În CSO, ESA a constatat că TDC nu era activă pe piața rezidențială și nici nu avea planuri să intre pe piața respectivă în perioada examinată. În consecință, TDC nu trebuia să fie considerat un concurent real sau potențial pe piața în aval relevantă în această perioadă. Prin urmare, TDC nu mai face parte din constatările Autorității AELS de Supraveghere în ceea ce privește practica de „margin squeeze”.

În proiectul de decizie, ESA concluzionează în continuare că practica de „margin squeeze” era susceptibilă să aibă efecte anticoncurențiale pe piața cu amănuntul relevantă, iar comportamentul Telenor nu putea fi justificat în mod obiectiv.

Toate constatările de mai sus din proiectul de decizie corespund obiecțiunilor deja cuprinse în comunicarea privind obiecțiunile și în comunicarea suplimentară privind obiecțiunile, astfel cum au fost completate de scrisoarea de expunere a faptelor. Proiectul de decizie se bazează pe aceeași piață geografică și pe aceeași piață a produselor relevantă, la nivelul din amonte și din aval, astfel cum se prevede în comunicarea privind obiecțiunile și în comunicarea suplimentară privind obiecțiunile. În ceea ce privește practica abuzivă de „margin squeeze”, perioada examinată se încadrează în perioadele menționate în CO și în CSO și este în prezent mai restrânsă decât în trecut (după cum s-a explicat mai sus). În plus, ESA concluzionează că Telenor a abuzat de poziția sa dominantă prin intermediul unei practici de „margin squeeze” aplicată societăților Network Norway, Ventelo și furnizorilor de servicii, ceea ce constituie trei încălcări distincte ale articolului 54 din Acordul privind SEE. Aceste trei încălcări distincte au fost identificate în CO și în CSO, astfel cum au fost completate prin scrisoarea de expunere a faptelor.

În opinia mea și în conformitate cu articolul 16 alineatul (1) din mandat, proiectul de decizie se referă exclusiv la obiecțiunile cu privire la care societății Telenor i s-a oferit posibilitatea de a-și face cunoscute punctele de vedere.

9. Concluzie

Având în vedere cele de mai sus, consider că exercitarea efectivă a drepturilor procedurale ale destinatarilor proiectului de decizie, inclusiv dreptul de a fi audiat, a fost respectată în mod corespunzător în toate etapele procedurii.

Bruxelles, 3 iunie 2020. Michael SÁNCHEZ RYDELSKI Consilier-auditor

(1) Inclusiv predecesorul său juridic, Telenor Mobil AS.

(2) TDC SA este un furnizor danez de servicii de telecomunicații.